CELEX: 62011CN0281
Language: fi
Date: 2011-06-06 00:00:00
Title: Asia C-281/11: Kanne 6.6.2011 — Euroopan komissio v. Puolan tasavalta

27.8.2011   
            
            
               FI
            
            
               Euroopan unionin virallinen lehti
            
            
               C 252/15
            
         Kanne 6.6.2011 — Euroopan komissio v. Puolan tasavalta
   (Asia C-281/11)
   2011/C 252/29
   Oikeudenkäyntikieli: puola
   
      Asianosaiset
   
   
      Kantaja: Euroopan komissio (asiamiehet: L. Pignataro-Nolin ja M. Owsiany-Hornung)
   
      Vastaaja: Puolan tasavalta
   
      Vaatimukset
   
   
               —
            
            
               Unionin tuomioistuimen on todettava, että Puolan tasavalta ei ole noudattanut geneettisesti muunnettujen mikro-organismien suljetusta käytöstä 6.5.2009 annetun Euroopan parlamentin ja neuvoston direktiivin 2009/41/EU mukaisia velvoitteitaan, koska se ei ole pannut täytäntöön tai koska se ei ole pannut asianmukaisesti täytäntöön kyseisen direktiivin 2 artiklan a, b, d, e eikä f kohtaa, 3 artiklan 3 kohtaa, 4 artiklan 3 kohtaa, 6 artiklaa, 7 artiklaa, 8 artiklaa, 9 artiklan 1 kohtaa eikä 2 kohdan a alakohtaa, 10 artiklan 3 eikä 4 kohtaa, 18 artiklan 1 kohdan toisen alakohdan 3 eikä 4 alakohtaa eikä liitteessä V olevan A osan neljättä luetelmakohtaa, B osan ensimmäistä luetelmakohtaa eikä C osan ensimmäistä luetelmakohtaa.
            
         
               —
            
            
               Puolan tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio syyttää Puolan tasavaltaa siitä, ettei se ole pannut Puolan oikeudessa asianmukaisesti täytäntöön direktiivin 2009/41 2 artiklan a, b, d ja e kohdassa olevia määritelmiä ”mikro-organismi”, ”geneettisesti muunnettu mikro-organismi”, ”onnettomuus” eikä ”käyttäjä”. Komission mukaan jäsenyysvelvoitteita on rikottu myös, koska Puolan oikeudessa ei ole kyseisen direktiivin 2 artiklan f kohtaan sisältyvän ”ilmoituksen” määritelmää.
   Puolan oikeudessa ei komission mukaan ole myöskään pantu täytäntöön direktiivin 2009/41 3 artiklan 3 kohtaa, 6, 7 eikä 8 artiklaa, 9 artiklan 1 kohtaa eikä 2 kohdan a alakohtaa, 18 artiklan 1 kohdan 2 alakohdan 3 eikä 4 alakohtaa eikä liitteessä V olevan B osan ensimmäiseen luetelmakohtaan eikä C osan ensimmäiseen luetelmakohtaan sisältyviä säännöksiä.
   Komission mukaan direktiivin 2009/41 4 artiklan 3 kohta on pantu täytäntöön virheellisesti, koska Puolan oikeuden mukaan ensimmäinen luokka koskee vain toimintaa, johon ei liity riskiä, kun taas direktiivi koskee myös toimintaa, johon liittyvä riski on hyvin vähäinen.
   Komissio syyttää Puolan tasavaltaa lisäksi siitä, että se ei ole pannut asianmukaisesti täytäntöön direktiivin 2009/41 10 artiklan 3 kohtaa, koska se on rajoittanut mahdollisuuden asettaa lisäedellytyksiä geneettisesti muunneltujen organismien suljetulle käytölle tilanteisiin, joissa ihmisten terveyden tai ympäristön suojelu edellyttää sitä, vaikka direktiivin 2009/41 10 artiklan 3 kohdassa ei säädetä tällaisesta rajoituksesta.
   Direktiivin 2009/41 10 artiklan 4 kohtaa ei myöskään ole komission mukaan pantu asianmukaisesti täytäntöön kansallisessa oikeudessa, koska siinä säädetään kolmenkymmenen päivän määräajasta, josta direktiivissä ei säädetä.
   Lopuksi komissio tuo esiin sen, että Puolan viranomaiset eivät ole panneet täysimääräisesti täytäntöön direktiivin 2009/41 liitteessä V olevan A osan neljättä luetelmakohtaa.